Catarroja aprova un pressupost de 23,8 milions d'euros i marcat caràcter social
26 gen. 2024

Catarroja, 26 de gener de 2024. Catarroja té un nou pressupost per a 2024. En el Ple Ordinari celebrat ahir dijous 25 de gener es va aprovar, amb els vots a favor de l'equip de govern, els pressupostos per al pròxim exercici, en què la ciutat comptarà amb prop de 24 milions d'euros, la qual cosa suposa un increment del 2,34% respecte a 2023.

El govern municipal manté els impostos congelats i aposta per un pressupost de marcat caràcter social, que posa en el centre de la gestió les persones, i que a més permetrà establir les bases per al creixement i el desenvolupament de Catarroja.

"Som un govern eficient i responsable que gestiona de manera rigorosa els recursos públics. La gestió realitzada des de l'àrea econòmica ha fet que es passe d'un deute heretat de 14 milions l'any 2015 als 2 milions d'euros actuals. Així mateix, el termini mitjà de pagament a proveïdors de l'Ajuntament se situa en 6,82 dies", ha afirmat l'alcaldessa de Catarroja, Lorena Silvent.

Un pressupost amb marcat caràcter social

En el pressupost de 2024 s'ha augmentat la quantia econòmica en àrees que l'equip de govern considera prioritàries. Així, per a aquest exercici destaca l'increment de la partida dedicada a Benestar Comunitari, que augmenta un 17% i passa a una quantia de més de 2,3 milions d'euros; la de Serveis Socials i Promoció Social, amb una partida superior als 2 milions d'euros i un augment del 10% respecte a l'exercici passat, i de Cultura, amb una xifra superior als 1,8 milions d'euros i un augment del 9%.

Foment del sector econòmic, comercial i associatiu

Per al present exercici, l'Ajuntament aposta per l'increment de recursos destinats a actuacions de caràcter econòmic. Destaca el capítol dedicat a Comerç, Turisme i Pimes que augmenta un 39%.

Dins de la política econòmica de l'equip de govern, el foment del sector comercial local, afectat per la inflació de preus, serà una peça important. Entre les línies de treball, es continuarà apostant de manera ferma per l'ocupació a través de tallers d'ocupació i formació, es continuarà amb el pla de dinamització del Mercat municipal i s'apostarà pel desenvolupament turístic del municipi.

Projectes

Dotar Catarroja d'un espai modern, actual i perfectament condicionat per a les persones majors de la ciutat i que redunda en les polítiques d'envelliment actiu serà una prioritat per a l'Ajuntament. Per a això, es durà a terme l'execució de les obres de rehabilitació de l'espai municipal 'Espai Barraques', que ja estan adjudicades per una xifra superior a un milió d'euros i que reflecteix l'aposta del consistori per una gestió per i per als veïns i veïnes.

A principis d'aquest exercici 2024, el consistori realitzarà millores en matèria d'instal·lacions esportives. En concret, s'actuarà en el condicionament i millora de la sala fitness del pavelló municipal, que inclourà la renovació dels equipaments i maquinàries esportives, del terra de la sala fitness, així com de les quatre sales multiús. També es procedirà, per l'eficiència energètica, a la renovació de la il·luminació, que passarà a ser LED. Aquesta actuació comptarà amb un import superior als 295.000 euros.

Així mateix, es continuarà amb el pla d'actuacions destinades a l'adequació, millora i rehabilitació dels entorns urbans, com la remodelació de la plaça Major que s'està fent en l'actualitat i diferents actuacions de condicionament de vies i carrers cap a una ciutat més sostenible urbanísticament, com és la reurbanització del carrer Xapa, en el barri del Raval.

Catarroja aposta a més per la mobilitat sostenible amb la via ciclopedestre Paiporta - Massanassa – Catarroja. En l'actualitat, l'Ajuntament ha adjudicat l'obra de la connexió ciclista que transcorre pel barranc de Xiva, amb enllaç des de l'avinguda Diputació a l'altura del col·legi Larrodé de Catarroja. L'obra, amb una inversió de 252.000 euros, compta amb un termini d'execució de cinc mesos.

Comptes públics sanejats

En definitiva, aquests pressupostos minoren el deute financer, presenten un estalvi net positiu i estabilitat pressupostària amb capacitat de finançament, que servisquen per a consolidar i millorar els serveis i infraestructures i per a impulsar projectes estratègics per a la ciutat.

La ciutat de Catarroja compta amb uns comptes públics sanejats, fruit d'una gestió responsable de l'actual govern municipal. Cal recordar que en aquests moments el deute del municipi s'ha reduït a mínims històrics. I amb el pressupost de 2024 es reduirà el percentatge d'endeutament de l'11,14% estimat a la fi de 2023 al 9,99% a la fi de l'exercici de 2024.

A més, durant l'exercici 2023, destaca el període mitjà de pagament a proveïdors, on Catarroja es col·loca en una mitjana de 6,82 dies, una dada inferior a la mitjana d'entitats locals, que se situa en una mitjana de trenta dies.